Document ID: 32011R0088

KOMISSION ASETUS (EU) N:o 88/2011,
annettu 2 päivänä helmikuuta 2011,
koulutusta ja elinikäistä oppimista koskevien tilastojen tuottamisesta ja kehittämisestä annetun Euroopan parlamentin ja neuvoston asetuksen (EY) N:o 452/2008 täytäntöönpanemisesta koulutusjärjestelmiä koskevien tilastojen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon koulutusta ja elinikäistä oppimista koskevien tilastojen tuottamisesta ja kehittämisestä 23 päivänä huhtikuuta 2008 annetun Euroopan parlamentin ja neuvoston asetuksen (EY) N:o 452/2008 (1) ja erityisesti sen 6 artiklan 1 kohdan
sekä katsoo seuraavaa:
(1)
Asetuksella (EY) N:o 452/2008 vahvistetaan yhteiset puitteet koulutusta ja elinikäistä oppimista koskevien Euroopan tilastojen järjestelmälliselle tuottamiselle kolmella määritellyllä alueella; tämä tapahtuu panemalla täytäntöön tilastotoimia.
(2)
On tarpeen hyväksyä toimenpiteet, joilla pannaan täytäntöön yksittäiset tilastotoimet asetuksen (EY) N:o 452/2008 alueeseen 1 kuuluvien koulutusjärjestelmiä koskevien tilastojen tuottamiseksi.
(3)
Kansallisten ja Euroopan tilastoviranomaisten olisi koulutusjärjestelmiä koskevia Euroopan tilastoja tuottaessaan ja levittäessään otettava huomioon Euroopan tilastoja koskevissa käytännesäännöissä vahvistetut periaatteet, jotka komissio on kansallisten ja yhteisön tilastoviranomaisten riippumattomuudesta, koskemattomuudesta ja vastuuvelvollisuudesta 25 päivänä toukokuuta 2005 antamassaan suosituksessa (2) vahvistanut.
(4)
Koulutusjärjestelmiä koskevien tilastojen tuottamista koskevissa täytäntöönpanotoimenpiteissä olisi otettava huomioon oppilaitoksille ja henkilöille mahdollisesti aiheutuva rasite sekä komission (Eurostat) viimeisin Unescon Tilastoinstituutin (UIS) ja Taloudellisen yhteistyön ja kehityksen järjestön (OECD) kanssa tehty sopimus, joka koskee käsitteitä, määritelmiä, tietojen käsittelyä, ajanjaksoja sekä tulosten toimittamisen määräaikoja. Tähän kuuluu koulutusjärjestelmätietojen siirtomuoto, joka määritetään Unescon/OECD:n/Eurostatin tiedonkeruuta koskevien yksityiskohtaisten ohjeiden viimeisimmässä versiossa.
(5)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa vahvistetaan säännöt asetuksen (EY) N:o 452/2008 panemiseksi täytäntöön alueeseen 1 kuuluvien koulutusjärjestelmiä koskevien tilastotietojen keräämisen, toimittamisen ja käsittelyn osalta.
2 artikla
Tilastokohteet ja niiden ominaisuudet
Liitteessä I esitetään koulutusjärjestelmiä koskevan alueen 1 kattamat tilastokohteet ja niiden määrittelyt sekä yksityiskohtainen luettelo niiden ominaisuuksista ja niiden jaottelut.
3 artikla
Viitejaksot ja tulosten toimittaminen
1. Oppilaitokseen ilmoittautuneita opiskelijoita, opiskelunsa aloittaneita, henkilöstöä, opiskeltuja vieraita kieliä ja luokkakokoa koskevat tiedot liittyvät kansallisella tasolla määriteltyyn lukuvuoteen (vuosi t). Vuotuiset tiedot oppilaitokseen ilmoittautuneista opiskelijoista, opiskelunsa aloittaneista, henkilöstöstä, opiskelluista vieraista kielistä ja luokkakoosta on toimitettava komissiolle (Eurostat) vuosittain viimeistään 30 päivänä syyskuuta vuonna t+2. Syyskuussa 2012 toimitettavien ensimmäisten tietojen on liityttävä kansallisesti määriteltyyn lukuvuoteen 2010-2011.
2. Loppututkinnon suorittaneita / loppututkintoja koskevat tiedot liittyvät kansallisesti määriteltyyn lukuvuoteen (vuosi t) tai kalenterivuoteen (vuosi t+1). Vuotuiset tiedot loppututkinnon suorittaneista / loppututkinnoista on toimitettava komissiolle (Eurostat) vuosittain viimeistään 30 päivänä marraskuuta vuonna t+2. Marraskuussa 2012 toimitettavien ensimmäisten tietojen on liityttävä kansallisesti määriteltyyn lukuvuoteen 2010-2011 tai kalenterivuoteen 2011.
3. Koulutusmenoja koskevat tiedot liittyvät kansallisesti määriteltyyn jäsenvaltion varainhoitovuoteen (vuosi t). Vuotuiset tiedot koulutusmenoista on toimitettava komissiolle (Eurostat) vuosittain viimeistään 30 päivänä marraskuuta vuonna t+2. Marraskuussa 2012 toimitettavien ensimmäisten tietojen on liityttävä varainhoitovuoteen 2010.
4 artikla
Tietojen laatuvaatimukset ja laatuselvityksen puitteet
1. Liitteessä II esitetään koulutusjärjestelmiä koskevien tietojen laatuvaatimukset ja laatuselvityksen puitteet.
2. Jäsenvaltioiden on toimitettava komissiolle (Eurostat) joka vuosi laatuselvitys liitteessä II esitettyjen vaatimusten mukaisesti. Ensimmäisen selvityksen on liityttävä tiedonkeruuvuoteen 2012. Edellä olevassa 3 artiklassa säädettyjä viitejaksoja koskeva laatuselvitys on toimitettava komissiolle viimeistään 31 päivänä tammikuuta vuonna t+3. Ensimmäinen vuoden 2012 tiedonkeruuta koskeva laatuselvitys on poikkeuksellisesti toimitettava viimeistään 31 päivänä maaliskuuta vuonna t+3.
3. Jäsenvaltioiden on hankittava tarvittavat tiedot yhdistelemällä erilaisia lähteitä, kuten otantakyselyitä, hallinnollisia tietolähteitä tai muita tietolähteitä.
4. Jäsenvaltioiden on toimitettava komissiolle (Eurostat) tietoa niiden tietojen keruumenetelmistä ja laadusta, jotka on hankittu muista lähteistä kuin 3 kohdassa tarkoitetuista otantakyselyistä ja hallinnollisista tietolähteistä.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä helmikuuta 2011.

Labels: 10
12
9
19